…………………………

………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-жа Десислава Танева**  | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****Десислава Танева** |

**ДОКЛАД**

**от доц. д-р Янко Иванов – заместник-министър на земеделието, храните и горите**

**Относно:** Проект на Наредба за разрешаване пускането на пазара и употребата на продукти за растителна защита

**УВАЖАЕМА Госпожо ТАНЕВА,**

На основание чл. 45, ал. 1 от Закона за защита на растенията (ЗЗР), внасям за одобрение проект на Наредба за разрешаване пускането на пазара и употребата на продукти за растителна защита.

С проекта се цели определяне на реда и условията за разрешаване пускането на пазара, употребата, подновяване на разрешение, изменение, отнемане или прекратяване на разрешение за пускане на пазара и употреба на продукти за растителна защита (ПРЗ). Уреждат се и националните мерки по прилагане на Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ, L 309 от 24 ноември 2009 г.) (Регламент (ЕО) № 1107/2009).

**Основни моменти в проекта:**

Дейностите по разрешаване на продуктите за растителна защита, с изключение на извършването на оценка с доклад за оценка на продуктите, се извършват от Българската агенция по безопасност на храните (БАБХ). Оценка с доклад за оценка на продукти за растителна защита се извършва от Центъра за оценка на риска по хранителната верига (ЦОРХВ), като в проекта е определен обхвата за извършване на оценка на продуктите за растителна защита. Определен е редът при подаване на заявление за разрешаване, подновяване или прекратяване на разрешение и начинът за координация между БАБХ и ЦОРХВ.

С проекта се въвеждат критериите за определяне на професионална и непрофесионална категория на употреба на продукти за растителна защита. Определя се изискване продуктите за растителна защита, заявени от различни лица, да се разрешават с различни търговски наименования. В случаите на вече използвано или заявено търговско наименование, може отново да бъде заявено при разрешаване на друг продукт на друг заявител, само в случаите когато се представя писмено съгласие или споразумение с предходния притежател на разрешението за пускане на пазара и употреба на ПРЗ.

С проекта се определят условията и реда за изменение на разрешение за пускане на пазара и употреба на продуктите за растителна защита съгласно чл. 55, ал. 1 от Закона за защита на растенията и чл. 33-39 Регламент (ЕО) № 1107/2009, и се определят условията и реда за:

* разрешаване за пускане на пазара и употребата на продукти за растителна защита по чл. 57 от ЗЗР и чл. 40-42 от Регламент 1107/2009 и реда за разрешаване, пускане на пазара и употребата на ПРЗ с нисък риск, съгласно чл. 58 от ЗЗР и чл. 47 от Регламент 1107/2009.
* определят се и изискванията за пускане на пазара и употребата на ПРЗ за минимална употреба, съгласно чл. 51 от Регламент (ЕО) № 1107/2009;
* разрешаване за пускане на пазара и употребата за паралелна търговия, съгласно чл. 61 от ЗЗР и чл. 52 от Регламент 1107/2009,
* реда за разрешаване на ПРЗ за ограничена и контролирана употреба, съгласно изискванията на чл. 62 от ЗЗР и чл. 53 от Регламент 1107/2009;
* разрешаване на ПРЗ при научноизследователска и/или развойна дейност, съгласно чл. 64 от ЗЗР и чл. 54 от Регламент (ЕО) № 1107/2009.

Определени са условията и реда за изменение, отнемане или прекратяване на разрешенията за пускане на пазара и употреба на ПРЗ по чл. 67, чл. 68 и чл. 69 от ЗЗР и чл. 44-45 от Регламент (ЕО) 1107/2009 и реда за определяне на гратисни периоди за обезвреждане, съхранение, пускане на пазара и употреба.

В „Допълнителни разпоредби“, с цел изясняване на използваните понятия, се създава определение на понятията: „карантинен срок“, „незначителна промяна в състава на ПРЗ“, „одобрено активно вещество“, „официален превод“, “референтен продукт“, „Южна зона“, „Югоизточна зона“, „Южна Европа и Средиземноморието“.

**Финансови и други средства, необходими за прилагането на Наредбата:**

Проектът не води до въздействие върху държавния бюджет. За приемането на проекта на акт не са необходими допълнителни разходи/трансфери/ и други плащания по бюджета на Министерството на земеделието, храните и горите. Адресатите на наредбата за издаването на съответните разрешения и оценки е предвидено да заплащат такси, съгласно тарифата по чл. 3, ал. 4 от Закона за Българската агенция по безопасност на храните и такси, съгласно тарифата по чл. 6, ал. 4 от Закона за Центъра за оценка на риска по хранителната верига.

**Анализ за съответствие с правото на Европейския съюз:**

Във връзка с чл. 28, ал. 2, т. 5 от Закона за нормативните актове, предложеният проект няма отношение към правото на Европейския съюз, поради факта, че не се транспонират нормативни актове на институции на Европейския съюз, а се определят националните мерки по прилагане на Регламент (ЕО) № 1107/2009, поради което не е изготвена и приложена таблица за съответствие с правото на Европейския съюз.

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществени консултации на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за постъпилите предложения от обществената консултация заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Предлаганите разпоредби, засягат функционирането на вътрешния пазар на ЕС, поради това проектът на наредба е нотифициран и към Европейската комисия, съгласно изискванията на Директива (ЕС) 2015/1535 на Европейския парламент и на Съвета, установяваща процедура за предоставянето на информация в сферата на техническите стандарти и регламенти и правила относно услугите на информационното общество. Получените бележки от Европейската комисия са приети и отразени в проекта на Наредба за разрешаване пускането на пазара и употребата на продукти за растителна защита.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМА Госпожо ТАНЕВА,**

Във връзка с гореизложеното и на основание чл. 45, ал. 1 от Закона за защита на растенията, предлагам да одобрите предложения проект на Наредба за разрешаване пускането на пазара и употребата на продукти за растителна защита.

|  |  |
| --- | --- |
| **Приложениe:**  | 1. Наредба;
2. Справка за отразяване на постъпилите становища;
3. Справка за отразяване на постъпилите предложения от обществената консултация;
4. Постъпили становища.
 |

С уважение,

**Доц. д-р Янко Иванов**

*Заместник-министър* *на земеделието, храните и горите*